CELEX: 32021D1775
Language: hr
Date: 2021-10-05 00:00:00
Title: Provedbena odluka Vijeća (EU) 2021/1775 od 5. listopada 2021. o izmjeni Provedbene odluke (EU) 2018/789 o odobrenju Mađarskoj da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost

11.10.2021   
               
               
                  HR
               
               
                  Službeni list Europske unije
               
               
                  L 360/110
               
            
         PROVEDBENA ODLUKA VIJEĆA (EU) 2021/1775
         od 5. listopada 2021.
         o izmjeni Provedbene odluke (EU) 2018/789 o odobrenju Mađarskoj da uvede posebnu mjeru odstupanja od članka 193. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     U članku 193. Direktive 2006/112/EZ predviđa se da je svaki porezni obveznik koji obavlja oporezivu isporuku robe ili usluga u pravilu dužan plaćati porez na dodanu vrijednost (PDV) poreznim tijelima.
                  
               
                     (2)
                  
                  
                     Provedbenom odlukom Vijeća (EU) 2018/789 (2) Mađarskoj je odobreno da uvede mjeru odstupanja od članka 193. Direktive 2006/112/EZ u pogledu osobe koja je odgovorna za plaćanje PDV-a u slučajevima u kojima određene isporuke obavlja porezni obveznik koji se nalazi u postupku likvidacije ili bilo kojem drugom postupku kojim se, u skladu sa zakonom, utvrđuje njegova nesolventnost („posebna mjera”).
                  
               
                     (3)
                  
                  
                     Dopisom evidentiranim u Komisiji 18. veljače 2021. Mađarska je podnijela zahtjev Komisiji za produljenje odobrenja za primjenu posebne mjere do 31. prosinca 2026. („zahtjev”). Mađarska je zajedno sa zahtjevom podnijela izvješće koje uključuje preispitivanje posebne mjere.
                  
               
                     (4)
                  
                  
                     Na temelju članka 395. stavka 2. drugog podstavka Direktive 2006/112/EZ Komisija je dopisima od 7. travnja 2021. proslijedila zahtjev ostalim državama članicama. Komisija je dopisom od 8. travnja 2021. obavijestila Mađarsku da ima sve informacije potrebne za razmatranje zahtjeva.
                  
               
                     (5)
                  
                  
                     Mađarska tvrdi da porezni obveznici koji se nalaze u postupku likvidacije ili koji podliježu postupku u slučaju nesolventnosti često poreznim tijelima ne plaćaju dospjeli PDV. Istodobno kupac, koji je porezni obveznik s pravom na odbitak, ipak može odbiti nastali PDV, što ima negativne posljedice na proračun i čime se financira likvidacija. U Mađarskoj su zabilježeni i slučajevi prijevare u kojima su trgovačka društva u likvidaciji izdavala fiktivne račune aktivnim trgovačkim društvima čime je znatno smanjen porez koji potonja trgovačka društva trebaju platiti bez bilo kakvog jamstva da će izdavatelj platiti dospjeli PDV.
                  
               
                     (6)
                  
                  
                     Člankom 199. stavkom 1. točkom (g) Direktive 2006/112/EZ omogućuje se državama članicama da odrede da je osoba koja je odgovorna za plaćanje PDV-a porezni obveznik kojemu se isporučuje nekretnina koju prodaje dužnik prema presudi u okviru obvezne prodaje drugoj osobi („mehanizam prijenosa porezne obveze”). Posebnom mjerom Mađarskoj se dopušta da proširi primjenu mehanizma prijenosa porezne obveze na druge isporuke koje obavljaju porezni obveznici koji podliježu postupku u slučaju nesolventnosti, odnosno isporuku kapitalnih dobara i isporuku druge robe i drugih usluga čija je tržišna vrijednost viša od 100 000 HUF.
                  
               
                     (7)
                  
                  
                     Prema informacijama koje je dostavila Mađarska primjenom mehanizma prijenosa porezne obveze na takve vrste transakcija djelotvorno se pojednostavnjuje naplata poreza i sprječava utaja poreza. Provedbom posebne mjere ograničeni su gubici za javne prihode te su stvoreni dodatni proračunski prihodi. Nadalje, gospodarske posljedice pandemije bolesti COVID-19 mogle bi dovesti do naglog povećanja broja likvidacija u bliskoj budućnosti, što naglašava potrebu za produljenjem posebne mjere.
                  
               
                     (8)
                  
                  
                     Zatraženo odstupanje trebalo bi vremenski ograničiti, no njime bi poreznoj upravi ipak trebalo dati vremena za uvođenje drugih konvencionalnih mjera radi rješavanja problema i smanjivanja gubitaka za javni proračun, a posebno gubitaka povezanih s prijevarnim praksama, prije nego što posebna mjera istekne, čime bi dodatno produljenje posebne mjere postalo nepotrebno. Odstupanje kojim se omogućuje primjena mehanizma prijenosa porezne obveze odobrava se samo iznimno za određena područja podložna prijevari i posljednje je rješenje. Odobrenje bi stoga trebalo produljiti samo do 31. prosinca 2024.
                  
               
                     (9)
                  
                  
                     Posebna mjera neće negativno utjecati na vlastita sredstva Unije koja proizlaze iz PDV-a.
                  
               
                     (10)
                  
                  
                     Provedbenu odluku (EU) 2018/789 trebalo bi stoga na odgovarajući način izmijeniti,
                  
               DONIJELO JE OVU ODLUKU:
         
            Članak 1.
            U članku 2. Provedbene odluke (EU) 2018/789 drugi stavak zamjenjuje se sljedećim:
            
               „Ova Odluka prestaje važiti 31. prosinca 2024.”.
            
         
         
            Članak 2.
            Ova Odluka proizvodi učinke od dana priopćenja.
         
         
            Članak 3.
            Ova je Odluka upućena Mađarskoj.
         
         
            Sastavljeno u Luxembourgu 5. listopada 2021.
            
               
                  Za Vijeće
               
               
                  Predsjednik
               
               A. ŠIRCELJ
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća (EU) 2018/789 od 25. svibnja 2018. kojom se Mađarskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost (SL L 134, 31.5.2018., str. 10.).